ΓΡΑΠΤΗ ΕΡΩΤΗΣΗ E-3558/96 υποβολή: Laura De Esteban Martin (PPE) προς την Επιτροπή (12 Δεκεμβρίου 1996)

Θέμα: Εφαρμογή κοινοτικών οδηγιών στο Γιβραλτάρ

Μπορεί να αναφέρει η Επιτροπή με ποιόν τρόπο εφαρμόζονται οι κοινοτικές οδηγίες από το Ηνωμένο Βασίλειο στο Γιβραλτάρ;

Συμπληρωματική απάντηση του κ. Santer εξ ονόματος της Επιτροπής (1 Ιουλίου 1997)

Ως συμπλήρωμα στην απάντηση που έδωσε στις 15 Ιανουαρίου 1997 ((ΕΕ C 83 της 14.3.1997. )), η Επιτροπή δηλώνει ότι ελέγχει την εφαρμογή των κοινοτικών οδηγιών στις χώρες και τα εδάφη που ορίζονται στο άρθρο 227 της συνθήκης ΕΚ, περιλαμβανομένου του Γιβραλτάρ του οποίου τις εξωτερικές σχέσεις έχει αναλάβει το Ηνωμένο Βασίλειο.

Η Επιτροπή εξετάζει τη μεταφορά της οδηγίας του Συμβουλίου 77/799/ΕΟΚ για την αμοιβαία συνδρομή των αρμοδίων αρχών των κρατών μελών στον τομέα των αμέσων φόρων ((ΕΕ L 336 της 27.12.1997. )).

Το 1996, κινήθηκε διαδικασία επί παραβάσει για την έλλειψη μεταφοράς ή την ατελή μεταφορά στην επικράτεια του Γιβραλτάρ των οδηγιών του Συμβουλίου 93/6/ΕΟΚ για την επάρκεια των ιδίων κεφαλαίων των επιχειρήσεων επενδύσεων και των πιστωτικών ιδρυμάτων ((ΕΕ L 141 της 11.6.1993. )), 86/635/ΕΟΚ για τους ετήσιους και ενοποιημένους λογαριασμούς των τραπεζών και των χρηματοπιστωτικών ιδρυμάτων ((ΕΕ L 372 της 31.12.1986. )) και 94/19/ΕΚ περί των συστημάτων εγγυήσεων των καταθέσεων ((ΕΕ L 135 της 31.5.1994. )).

Οι οδηγίες του Συμβουλίου 85/611/ΕΟΚ για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες ((ΕΕ L 375 της 31.12.1985. )), 89/592/ΕΟΚ για το συντονισμό των ρυθμίσεων όσον αφορά τις πράξεις προσώπων τα οποία είναι κάτοχοι εμπιστευτικών πληροφοριών ((ΕΕ L 334 της 18.11.1989. )), 93/22/ΕΟΚ σχετικά με τις επενδυτικές υπηρεσίες στον τομέα των κινητών αξιών ((ΕΕ L 141 της 11.6.1993. )), 88/627/ΕΟΚ σχετικά με τις πληροφορίες που πρέπει να δημοσιεύονται κατά την απόκτηση και την εκχώρηση σημαντικής συμμετοχής σε εταιρεία της οποίας οι μετοχές είναι εισηγμένες στο χρηματιστήριο ((ΕΕ L 348 της 17.12.1988. )) και 89/298/ΕΟΚ σχετικά με τις επενδυτικές υπηρεσίες στον τομέα των κινητών αξιών ((ΕΕ L 124 της 5.5.1989. )), δεν έχουν ακόμη μεταφερθεί στο Γιβραλτάρ. Η μεταφορά αναμένεται να πραγματοποιηθεί κατά τα τέλη του 1997.

Όσον αφορά τις τομεακές οδηγίες για την αναγνώριση των διπλωμάτων, πιστοποιητικών και άλλων τίτλων στα διάφορα επαγγέλματα του τομέα της υγείας 93/16/ΕΟΚ ιατροί ((ΕΕ L 165 της 7.7.1993. )), 77/452/ΕΟΚ νοσοκόμοι υπεύθυνοι για γενική περίθαλψη ((ΕΕ L 176 της 15.7.1977. )), 80/154/ΕΟΚ μαίες ((ΕΕ L 33 της 11.2.1980. )) και 84/433/ΕΟΚ φαρμακοποιοί ((ΕΕ L 253 της 24.9.1985. )), καθώς και την οδηγία για το συντονισμό της κατάρτισης των υπεύθυνων για γενική περίθαλψη νοσοκόμων 77/453/ΕΟΚ ((ΕΕ L 176 της 15.7.1977. )), τα εκτελεστικά μέτρα δεν έχουν ακόμη ανακοινωθεί στην Επιτροπή. Το ίδιο ισχύει και για τις οδηγίες που ονομάζονται «γενικό σύστημα» 89/48/ΕΟΚ ((ΕΕ L 19 της 24.1.1989. )) και 92/51/ΕΟΚ ((ΕΕ L 209 της 24.7.1992. )) και για την οδηγία περί της παροχής υπηρεσιών από δικηγόρους 77/249/ΕΟΚ ((ΕΕ L 178 της 26.3.1977. )). Είναι ακόμη αναγκαία η θέσπιση εκτελεστικών μέτρων για αρκετές ονομαζόμενες «μεταβατικές» οδηγίες, οι οποίες αν και αφορούν δραστηριότητες που δεν ρυθμίζονται στο Γιβραλτάρ, απαιτούν τον ορισμό αρμόδιων αρχών για τη χορήγηση πιστοποιητικών επαγγελματικής πείρας στους διακινούμενους Γιβραλταριανούς. Σχετική όχληση με βάση το άρθρο 169 της συνθήκης ΕΚ μόλις κοινοποιήθηκε στο Ηνωμένο Βασίλειο.

Σχετικά με τις οδηγίες που βασίζονται στο άρθρο 100 Α της συνθήκης ΕΚ και οι οποίες αφορούν επίσης τον τομέα του περιβάλλοντος, η Επιτροπή θεωρεί ότι αυτές εφαρμόζονται στο Γιβραλτάρ και το θέμα αυτό είναι υπό συζήτηση με τις βρετανικές αρχές. Πάντως, έχουν κοινοποιηθεί οχλήσεις στις βρετανικές αρχές για μη ανακοίνωση των εθνικών εκτελεστικών μέτρων σχετικά με ορισμένες από τις εν λόγω οδηγίες.

Αν εξαιρέσουμε την εσωτερική αγορά και το περιβάλλον, δεν παρατηρείται κανένα αξιοσημείωτο πρόβλημα στους άλλους κλάδους του κοινοτικού δικαίου.